Per Clausen (EL), 2009-04-15:
Senere i dag skal jeg jo være ordfører på et af de områder, jeg plejer at beskæftige mig med, dyrevelfærd, og mit klare indtryk er, at det sikkert vil gå nemmere og være mere behageligt at komme igennem end det her.
Jeg må sige, at når man deltager i diskussioner om menneskevelfærd i Folketinget, kan man tit få sådan en lidt halvdårlig smag i munden.
Det vil jeg godt eksemplificere en lille smule, for der er fra flere sider sagt, at der i oppositionen skulle være den opfattelse, at man ikke skulle hjælpe de syge, at vi ikke skulle være interesseret i at fastholde de syges tilknytning til arbejdsmarkedet, at vi ikke skulle være interesseret i, at de syge vendte tilbage til arbejdsmarkedet.
Jeg vil bare sige, at det jo ikke har noget på sig, og at det sådan set ikke er det, diskussionen handler om.
Vi kunne godt føre diskussionen om, hvorvidt vi skulle bruge mere energi på at forhindre, at mennesker blev syge, ved at forbedre arbejdsmiljøet, hvad ingen har nævnt som et eksempel på sådan et godt menneskesyn i dag, men det vil jeg da så tillade mig at fremhæve.
Sagen her i dag handler jo om, at man har igangsat et forsøg med henblik på at forberede fremtidig lovgivning.
Så for bare at understrege den grundighed, hvormed man arbejder i Folketinget og i regeringen, har man igangsat lovgivningsprocessen omkring den lovgivning, der skal følge efter forsøget, inden forsøget er afsluttet, og inden forsøget er evalueret.
Men jeg kan forstå, at man i dag har lavet sådan en detailgennemgang af nogle af elementerne.
Pointen er, at konsekvensen af det her forsøg har været, at fem personer er frataget sygedagpengene, fordi de ikke medvirkede i forsøget, alt sammen ifølge den tidligere beskæftigelsesminister i DR1.
Men som han opmuntrende har sagt: Det kan altså ikke udelukkes, at de også ville have mistet deres sygedagpenge, såfremt de ikke havde deltaget i forsøget.
Pointen her er altså, uanset hvordan man vender og drejer det, at man har igangsat et forsøg, og som konsekvens af det forsøg er de mennesker, der ikke ønskede at medvirke i forsøget, måske fordi de ikke har forstået velsignelsen i dette forsøg, eller hvad der nu kan være forklaringen, blevet frataget deres sygedagpenge.
Forsørgelsesgrundlaget for mennesker tages fra dem, fordi de ikke ønsker at deltage i et forsøg.
Der er sagt meget om juraen i den sag.
Det Radikale Venstres ordfører er i tvivl om juraen, og det er sjældent, at Det Radikale Venstre er i tvivl om den slags emner, så der er ingen tvivl om, at det her er en kompliceret sag på det juridiske plan.
Men hvordan er det så på det holdningsmæssige plan?
Ingen er vel i tvivl om, at den kommende sygedagpengelovgivning kommer til at indeholde stramninger og forhåbentlig også en række gode tilbud til de syge.
Men da de stramninger endnu ikke er gennemført, har man dog her tilsyneladende heldigvis muligheden for at igangsætte et forsøg, hvor man så kan straffe folk - for det er faktisk en straf - hvis de ikke ønsker at medvirke, ved at fratage dem den ydelse, de lever af.
Er det sådan, at vi synes, at det er rimeligt og retfærdigt?
Så hørte jeg godt den radikale ordførers gentagne påpegning af, at man jo kan føre sagen ved domstolene.
Det deler jeg helt den radikale ordførers opfattelse af, og jeg er sikker på, at han og jeg med stor fornøjelse ville føre den slags sager i retssalene, men problemet er jo, at det ikke er helt sikkert, at vi ville gøre det, hvis vi var syge, og selv om det måske er sådan en lidt underlig ting at inddrage i den her debat, handler det her faktisk om, hvordan vi behandler syge mennesker.